Hvad er teknologi? Hvordan får man mest muligt ud af den? Og hvilken værdi giver den for virksomheder? Her får du svarene.
Fremtidens ERP-system skal kunne kobles op med nye teknologier som IoT, kunstig intelligens og VR, siger ekspert.
ERP 4.0: Bo Hjort Christensen siger, at virksomheder skal vælge en tilpasningsdygtig ERP-platform, der uden problemer kan gå i spænd med nye teknologier. Foto: Leif Håvar Kvande
"Vi er ved et vendepunkt. Vi går mod ERP 4.0," siger ERP-ekspert Bo Hjort Christensen.
TransformationTools mødte for et år siden ERP-ekspert og lektor på Handelshøyskolen BI i Norge, Bo Hjort Christensen. Her snakkede han om fremtidens ERP-system, som han mener, vi begynder at se konturerne af i markedet.
"Det, som vil ske fremover, er, at man køber sig ind i et tjenestekatalog af arbejdsprocesser. Man køber ikke et modul eller et system, men en proces. I forhold til hvordan det var for 20 år siden, vil ERP-systemet blive mere som en black box med en stor grad af automatiserede processer," sagde Bo Hjort Christensen dengang.
Han uddyber ved dette møde, at fremtidens ERP-system skal være fundamentet i virksomheder, fordi det er en platform for udveksling af data og information.
ERP 4.0 er enkelt formuleret en (cloudbaseret) platform for processer og udveksling af data. Det er selve fundamentet for forretningen og forretningssystemerne.
Det er for eksempel sådan, Microsoft har opbygget Dynamics 365 med dataudvekslingsplatformen Common Data Service (CDS).
"Fundamentet skal på plads, og virksomhederne skal tænke: Hvilket fundament skal jeg vælge for bedst at få udbytte af alle de nye teknologier, der kommer nu. Hvad enten de ligger i Microsoft Azure, Amazon Web Services, Alibaba eller hos andre teknologileverandører," understreger Christensen og fortsætter:
"Fundamentet skal også være tilpasningsdygtigt, fordi der vil dukke mange teknologier, tjenester og løsninger op, som ikke vil blive bygget eller programmeret ind i forretningssystemet, men i stedet berige ERP-platformen på ydersiden," siger han.
Christensen fremhæver Internet of Things (IoT), betalingsløsninger, blockchain, sociale medier, augmented og virtual reality samt machine learning og kunstig intelligens som eksempler på disse teknologier. Hos Microsoft ligger mange af disse i Azure.
Han tilføjer, at leverandører, som isolerer sig og ikke ønsker at blive en leverandør af platforme, kommer til at få et problem.
Lektoren har arbejdet med digitalisering i 40 år. Han har også skrevet om digitalisering de sidste 30 år. Han har været rådgiver for en række ERP-projekter, ligesom han også har ledet flere selv. Blandt andet for Handelshøyskolen BI.
Læs mere: EG's guide om valg af ERP-system
Skal være cloudbaseret
ERP 4.0 skal være i skyen, hvilket gør, at dine løsninger altid er opdateret til seneste version. Samtidig kontrolleres mulighederne for tilkobling med andre systemer kontinuerligt.
"Man kan ikke have en gammel version i kælderen og integrere den med alle de nye teknologier, som kommer i for eksempel Azure," siger Christensen.
Læs rapporten: Her er de førende ERP-leverandører
Han fremhæver også, at ERP 4.0 ændrer metodikken for, hvordan man både implementerer og tager løsningen i brug. Christensen understreger, at man i stedet for et stort ERP-projekt med defineret start og slut skal vælge en mere agil tilgang.
"ERP 4.0 muliggør og bør føre til, at ERP-platformen opdateres og udvikles som en strøm af små, konkrete leverancer," forklarer Christensen.
Bliv fejltastisk!
Han tilføjer, at frygtløshed er vigtig som del af den agile metode. Og så skal man også have evnen til at stoppe op i tide.
"Frygtløshed handler om at turde prøve, men også om at stoppe digitale satsninger i tide, når det går galt. Jeg har selv erfaret, at jeg burde have stoppet enkelte digitale initiativer hurtigere, end jeg gjorde. Det er nogle gange vigtigt at stoppe op og tage en timeout. At man lige tager bestik af situationen undervejs. Det værste er at lade tiden være den styrende faktor," fortsætter Christensen.
Han mener, at der skal være en mere udbredt accept af, at man nogle gange fejler.
"Forleden hørte jeg, at en virksomhed brugte udtrykket 'det er fejltastisk', når projekter fejler. Det er et strålende udtryk," siger Christensen og fortsætter:
"Vi er i en brydningstid med mange ændringer, der sker samtidig – både teknologisk og adfærdsmæssigt. Der er så mange nye ting derude og masser af uudforskede områder. Derfor bliver man nødt til at teste. Nogle gange medfører det fejl. Det betyder, at man også skal være god til at trække i bremsen."